‘দলকে কেউ দুর্বল করতে চাইলে তার ছাড় নেই’ হুঙ্কার অভিষেকের

কলকাতা: ‘অপরাধী হল অপরাধী তার কোনও জাত-ধর্ম হয় না। মুখ্যমন্ত্রী (CM Mamata Banerjee) নিজের অবস্থান স্পষ্ট করে দিয়েছেন। দোষ প্রমাণ হলে, অপরাধীর কঠোর শাস্তি হবে। মালদাকাণ্ডে মন্তব্য ডায়মন্ডহারবারের সাংসদ অভিষেক বন্দ্যোপাধ্যায়ের। ডায়মন্ড হারবার বিধানসভায় সেই চল্লিশটি ক্যাম্প সম্পন্ন হয়েছে। বুধবার থেকে ফলতায় ক্যাম্প শুরু হয়েছে। ফলতায় সেবাশ্রয় মডেল ক্যাম্প পরিদর্শনে যান অভিষেক বন্দ্যোপাধ্যায় (Abhishek Banerjee)। মেদিনীপুর হাসপাতালে বিষাক্ত স্যালাইন কাণ্ড নিয়ে অভিষেক বলেন, গোটা ঘটনাটি অত্যন্ত দুঃখজনক। রাজ্য সরকার বিষয়টি দেখছে। ঘটনাটির তদন্ত শুরু হয়েছে।

মালদহে (Malda) তৃণমূলের গোষ্ঠীদ্বন্দ্ব প্রকট হচ্ছে দিনে দিনে। তৃণমূল নেতা দুলাল সরকারকে প্রকাশ্যে রাস্তায় খুন করে দুষ্কৃতিরা। এই ঘটনায় দলের টাউন সভাপতিকে গ্রেফতার করেছে পুলিশ। মঙ্গলবার তৃণমূলের একগোষ্ঠীর হাতে খুন হতে হয় কালিয়াচকের এক তৃণমূল কর্মী। অভ্যন্তরীণ গোষ্ঠীদ্বন্দ্বে শুরু হয়েছে রক্তক্ষয়। পর পর খুন হয়েছেন দলের নেতা এবং এক কর্মী। বুধবার ফলতায় ‘সেবাশ্রয় শিবির’ গিয়ে দলের গোষ্ঠী দ্বন্দ্ব কড়া বার্তা দিলেন তৃণমূলের সর্বভারতীয় সাধারণ সম্পাদক। তিনি বলেন, পরিবারের মধ্যে যেমন দ্বন্দ্ব থাকে। তেমনই কোনও রাজনৈতিক দল বড় হলে গোষ্ঠীদ্বন্দ্ব হয়। কারও সঙ্গে কারও মতের মিল নাও হতে পারে। কিন্তু দলকে কেউ দুর্বল করতে চাইলে, তার ছাড় নেই। কেউ দলের শৃঙ্খলার ঊর্ধ্বে নয়। শৃঙ্খলাপরায়ন হয়ে মানুষের জন্য কাজ করতে হবে।

আরও পড়ুন: কেজরিওয়াল-সিসোদিয়ার বিরুদ্ধে মামলা চালাতে শাহি অনুমোদন

এদিন অভিষেক আরও বলেন, মানুষ আমাদের নির্বাচিত করেছেন। বিনয়ী হতে হবে আমাদের। আমরা মানুষের দল। কর্মীদের সেকথা বুঝতে হবে। সারাবছর থাকতে হবে, মানুষের কাছে হাতজোড় করে আকতে হবে। তৃণমূলের শীর্ষ নেতার থেকে এক বুথস্তরের কর্মীকেও শৃঙ্খলা মেনে চলতে হবে। দলের সম্পাদক হিসেবে আমাকেও সেই একই শৃঙ্খলা মেনে চলতে হবে। শৃঙ্খলাপরায়ণ হয়েই দল করতে হবে। মানুষ আমাদের নির্বাচন করেছেন। কিছু লোক ধরাকে সরা জ্ঞান করে নিজেদের কেউকেটা ভাবেন। আগামী দিনে তাঁদের জন্য তৃণমূলের দরজা কিন্তু বন্ধ থাকবে। যাঁরা ভাবছেন, এলাকা দখল করে মৌরসি পাট্টার মতো দল চালাব, তাঁদের কিন্তু কপালে বিপদ আছে। এই একই ভুল সিপিএম করত। একই ভুল বিভিন্ন জেলায় বিজেপি করেছে। আমরা মানুষের দল। আমাদের সঙ্গে বিজেপি, সিপিএম, কংগ্রেসের বেসিক পার্থক্য রয়েছে। এবছর কোনও নির্বাচন নেই, তাও সেবাশ্রম করছি। কারণ এটা আমাদের কাজ, দায়বদ্ধতা।” অভিষেক জানান, সন্দেশখালি থেকে আরজি কর, কম কুৎসা হয়নি। তার পরও মানুষ তৃণমূলে ভরসা রেখেছেন। এর পরও মানুষের জন্য কাজ না করলে, কার জন্য করবেন, দলের নেতা-কর্মীদের উদ্দেশে প্রশ্ন তোলেন অভিষেক।

অন্য খবর দেখুন